31977R1055
L 128/1
JURNALUL OFÍCIAL AL UNIUNII EUROPENE
REGULAMENTUL (CEE) NR. 1055/77 AL CONSILIULUI
din 17 mai 1977
privind stocarea și circulația produselor cumpărate de un organism de intervenție
CONSILIUL COMUNITĂȚILOR EUROPENE,
având în vedere Tratatul de instituire a Comunității Economice Europene, în special articolul 43,
având în vedere propunerea Comisiei,
având în vedere avizul Adunării parlamentare (1),
întrucât, în anumite cazuri, este absolut necesar ca un organism de intervenție să stocheze produsele pe care le-a cumpărat, în conformitate cu dispozițiile comunitare, în afara teritoriului statului membru de care aparține;
întrucât, în ceea ce privește cheltuielile suplimentare care pot rezulta, precum și problemele referitoare la desfacerea acestor produse, o atare stocare nu trebuie admisă decât după o autorizare comunitară;
întrucât, în scopul simplificării administrative, pe de o parte, și ținând cont de necesitatea evitării perturbărilor în cadrul schimburilor, pe de altă parte, trebuie instituite mecanismele adecvate care să permită o derulare simplă și conformă cu datele pieței pentru operațiunile de transport și de desfacere a produselor în cauză; întrucât, în ceea ce privește transporturile, aceleași reguli pot fi aplicate în cazul produselor transferate de la un organism de intervenție la altul;
întrucât punerea în aplicare a unui astfel de regim necesită derogarea de la regimurile de sume percepute sau acordate în schimburile de produse agricole, precum și de la regimul prețurilor, în măsura în care organismul de intervenție care deține produsul va trebui să aplice prețuri care nu sunt valabile pe teritoriul statului membru de care aparține,
ADOPTĂ PREZENTUL REGULAMENT:
Articolul 1
(1) Organismele de intervenție nu pot depozita produsele pe care le-au cumpărat în conformitate cu dispozițiile comunitare în afara teritoriului satului membru de care aparțin, decât după ce au fost autorizate conform procedurii prevăzute în articolul 4.
(2) Autorizația este acordată dacă o astfel de depozitare este indispensabilă și ținându-se cont, în special:
(a)
de posibilitățile sau de nevoile de depozitare ale statului membru de care aparține organismul de intervenție, precum și ale altor state membre;
(b)
de eventualele cheltuieli suplimentare ocazionate de depozitarea în statul membru de care aparține organismul de intervenție, pe de o parte, și de transport, pe de altă parte.
(3) Autorizația pentru depozitarea într-o țară terță nu este acordată decât dacă, având în vedere criteriile menționate în alineatul (2), depozitarea într-un alt stat membru prezintă dificultăți mari.
(4) Datele menționate în alineatul (2) litera (a) sunt stabilite după consultarea tuturor statelor membre.
Articolul 2
Taxele vamale și alte sume care trebuie acordate sau percepute, instituite în cadrul politicii agricole comune, nu se aplică pentru produsele:
-
transportate cu o autorizație acordată în temeiul articolului 1 sau
-
transferate de la un organism de intervenție la altul.
Articolul 3
(1) Organismul de intervenție care face uz de o autorizație acordată în temeiul articolului 1 rămâne responsabil de produsele depozitate în afara teritoriului statului membru de care aparține.
(2) Dacă produsele deținute de un organism de intervenție în afara teritoriului statului membru de care aparține nu sunt reintroduse în statul membru respectiv, desfacerea lor se efectuează la prețul și în condițiile aprobate pentru locul de depozitare.
Articolul 4
Modalitățile de aplicare a prezentului regulament, în special condițiile de desfacere, sunt stabilite conform procedurii prevăzute în articolul 26 din Regulamentul (CEE) nr. 2727/75 al Consiliului din 29 octombrie 1975 privind organizarea comună a piețelor în sectorul cerealelor (2) sau, după caz, în articolele corespunzătoare din alte regulamente agricole prin care se instituie o procedură echivalentă, la nevoie prin derogare de la anumite reglementări prevăzute în materie de schimburi, dar numai în măsura strict necesară pentru punerea în aplicare a prezentului regulament.
Articolul 5
Pentru aplicarea prezentului regulament, Uniunea economică dintre Belgia și Luxemburg este considerată un singur stat membru.
Articolul 6
În conformitate cu procedura prevăzută în articolul 4, măsurile tranzitorii pot fi stabilite cu scopul de a facilita trecerea la regimul prezentului regulament.
Articolul 7
Prezentul regulament intră în vigoare în a treia zi de la publicarea în Jurnalul Oficial al Comunităților Europene.
Prezentul regulament se aplică din prima zi a celei de a treia luni de la intrarea în vigoare.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 17 mai 1977.